b'\n_START_ARTICLE_\nPetras Smilgys\n_START_PARAGRAPH_\nPetras Smilgys (g. 1970\xc2\xa0m. rugs\xc4\x97jo 22 d. Ma\xc5\xbeeikiuose)\xc2\xa0\xe2\x80\x93 kunigas kanauninkas, kanonistas, Vytauto Did\xc5\xbeiojo universiteto (VDU) Teis\xc4\x97s ir Katalik\xc5\xb3 teologijos fakultet\xc5\xb3 (KTF) d\xc4\x97stytojas (lektorius, docentas), buv\xc4\x99s VDU KTF dekanas.\n_START_SECTION_\nBiografija\n_START_PARAGRAPH_\n1985\xe2\x80\x931988 m. studijavo Klaip\xc4\x97dos \xc5\xbeem\xc4\x97s \xc5\xabkio buhalterin\xc4\x97s apskaitos technikume, 1988\xe2\x80\x931990 m.\xc2\xa0\xe2\x80\x93 Lietuvos \xc5\xbeem\xc4\x97s \xc5\xabkio akademijos (dab. L\xc5\xbd\xc5\xaaU) Ekonomikos fakultete, v\xc4\x97liau\xc2\xa0\xe2\x80\x93 Tel\xc5\xa1i\xc5\xb3 kunig\xc5\xb3 seminarijoje. 1997 m. Romos Popie\xc5\xbei\xc5\xa1kajame Laterano universitete baig\xc4\x97 podiplomines studijas, kanon\xc5\xb3 teis\xc4\x97s licenciatas. 2002 m. Popie\xc5\xbei\xc5\xa1kajame Laterano universitete apgyn\xc4\x97 daktaro disertacij\xc4\x85, kanon\xc5\xb3 teis\xc4\x97s daktaras._NEWLINE_1997\xe2\x80\x932005\xc2\xa0m. Klaip\xc4\x97dos universiteto, Tel\xc5\xa1i\xc5\xb3 kunig\xc5\xb3 seminarijos d\xc4\x97stytojas, 2002\xe2\x80\x932005\xc2\xa0m. \xc5\xa0v. Antano religijos studij\xc5\xb3 instituto prie VDU Katalik\xc5\xb3 teologijos fakulteto lektorius, nuo 2006 m. VDU Teis\xc4\x97s instituto (dab. VDU TF) lektorius. D\xc4\x97stomi dalykai\xc2\xa0\xe2\x80\x93 Ba\xc5\xbenytin\xc4\x97 teis\xc4\x97, Teisininko etika, Rom\xc4\x97n\xc5\xb3 teis\xc4\x97, nuo 2006 m. einantis docento pareigas, nuo 2006 m. rugpj\xc5\xab\xc4\x8dio 21 d. VDU Katalik\xc5\xb3 teologijos fakulteto dekanas, vienas i\xc5\xa1 Kauno kunig\xc5\xb3 seminarijos vadov\xc5\xb3. Kanauninkas. Paai\xc5\xa1k\xc4\x97jus kunigo Petro Smilgio santykiams su \xe2\x80\x9eilgamete\xe2\x80\x9c drauge, jog tuometinis VDU KTF dekanas su ja \xc4\xafsigijo bendr\xc4\x85 but\xc4\x85 ir kartais net likdavo pas j\xc4\x85 nakvoti (pasak spaudos, es\xc4\x85 jis ne vienerius metus gyven\xc4\x99s su savo \xe2\x80\x9emylim\xc4\x85ja\xe2\x80\x9c i kad netgi tap\xc4\x99s ir draug\xc4\x97s skyryb\xc5\xb3 su pirmuoju vyru prie\xc5\xbeastimi, ta\xc4\x8diau \xc5\xa1io fakto nepripa\xc5\xbeino, tuo abejojo ir arkivyskupas S. Tamkevi\xc4\x8dius; pasak jo, \xe2\x80\x9eir kunigas, ir vyskupas gali kur nors apsilankyti, pasisve\xc4\x8diuoti\xe2\x80\x9c), Kauno arkivyskupijoje, Kauno arkivyskupas metropolitas Sigitas Tamkevi\xc4\x8dius prad\xc4\x97jo ba\xc5\xbenytin\xc4\xaf vidaus tyrim\xc4\x85. Paties Smilgio pra\xc5\xa1ymu VDU senatas suspendavo jo, kaip Katalik\xc5\xb3 teologijos fakulteto dekano, \xc4\xafgaliojimus neribotam laikui (VDU KTF dekan\xc4\x85 tvirtina Vatikanas). Po tyrimo S. Tamkevi\xc4\x8dius dekretu P. Smilgiui u\xc5\xbedraud\xc4\x97 Kauno arkivyskupijoje eiti kunigo pareigas (t. y. aukoti \xc5\xa0v. Mi\xc5\xa1ias, klausyti i\xc5\xa1pa\xc5\xbein\xc4\x8di\xc5\xb3 etc.), be to, kaip Katalik\xc5\xb3 teologijos fakulteto didysis kancleris, u\xc5\xbedraud\xc4\x97 P. Smilgiui Kaune skaityti paskaitas. Akademin\xc4\x97je bendruomen\xc4\x97je bei sielovadin\xc4\x97je veikloje laikomas vienu i\xc5\xa1 \xc5\xa1iuolaiki\xc5\xa1k\xc5\xb3 katalik\xc5\xb3 dvasinink\xc5\xb3 bei pedagog\xc5\xb3._NEWLINE_Trejus metus buvo Klaip\xc4\x97dos Marijos Taikos Karalien\xc4\x97s ba\xc5\xbeny\xc4\x8dios, v\xc4\x97liau\xc2\xa0\xe2\x80\x93 Salant\xc5\xb3 parapijos klebonas, Skaudvil\xc4\x97s (Taurag\xc4\x97s rajonas) \xc5\xa0v. Kry\xc5\xbeiaus parapijos rezidentas. Tel\xc5\xa1i\xc5\xb3 vyskupijos katedros kapitulos narys._NEWLINE_Mokslini\xc5\xb3 tyrim\xc5\xb3 kryptys\xc2\xa0\xe2\x80\x93 ba\xc5\xbenytini\xc5\xb3 teism\xc5\xb3 istorinis aspektas, valstyb\xc4\x97s ir Ba\xc5\xbeny\xc4\x8dios santykiai. Paskelb\xc4\x97 6 mokslines publikacijas ir pareng\xc4\x97 metodin\xc4\x99 mokymo priemon\xc4\x99.'